b'\n_START_ARTICLE_\nMiikka M\xc3\xa4nnikk\xc3\xb6\n_START_SECTION_\nSeuraura\n_START_PARAGRAPH_\nM\xc3\xa4nnikk\xc3\xb6 on Tapparan kasvatti. H\xc3\xa4n pelasi ensimm\xc3\xa4iset miesten pelins\xc3\xa4 I-divisioonassa KooVeess\xc3\xa4 1996\xe2\x80\x931997. Seuraavalla kaudella M\xc3\xa4nnikk\xc3\xb6 pelasi loistavasti samassa sarjassa pelaavassa Diskoksessa. H\xc3\xa4n pelasikin ensimm\xc3\xa4isen SM-liigaottelunsa Tapparassa kaudella 1998\xe2\x80\x931999. Tapparassa M\xc3\xa4nnikk\xc3\xb6 pelasi viisi ottelua, kunnes vuokrattiin loppukaudeksi JYPiin. Seuraavan kauden M\xc3\xa4nnikk\xc3\xb6 aloitti j\xc3\xa4lleen Tapparassa, mutta loppukaudesta h\xc3\xa4net vuokrattiin Bluesiin._NEWLINE_Kauden 2000\xe2\x80\x932001 M\xc3\xa4nnikk\xc3\xb6 pelasi Mestiksess\xc3\xa4 KJT:ssa. Seuraavaksi kaudeksi h\xc3\xa4n siirtyi Jukureihin, jossa h\xc3\xa4n oli voittamassa Mestiksen mestaruutta. M\xc3\xa4nnikk\xc3\xb6 ei saanut kaudesta 2002\xe2\x80\x932003 tarjouksia SM-liigasta, joten h\xc3\xa4n suuntasi Ruotsin Allsvenskaniin, jossa pelasi kolme kautta. Ensin kaksi kautta IK Nyk\xc3\xb6pingiss\xc3\xa4 ja sitten kausi V\xc3\xa4xj\xc3\xb6 Lakersiss\xc3\xa4._NEWLINE_Suomeen M\xc3\xa4nnikk\xc3\xb6 palasi kaudeksi 2005\xe2\x80\x932006, kun h\xc3\xa4n teki sopimuksen JYPin kanssa. JYPiss\xc3\xa4 M\xc3\xa4nnikk\xc3\xb6 pelasi kaksi kautta, ja kausi 2006\xe2\x80\x932007 oli M\xc3\xa4nnik\xc3\xb6n l\xc3\xa4pimurtokausi liigatasolla. H\xc3\xa4n teki kauden j\xc3\xa4lkeen kaksivuotisen sopimuksen Ilveksen kanssa._NEWLINE_Ilveksess\xc3\xa4 M\xc3\xa4nnikk\xc3\xb6 pelasi kaksi kautta, ja j\xc3\xa4lkimm\xc3\xa4isell\xc3\xa4 kaudellaan (2008\xe2\x80\x932009) h\xc3\xa4n oli Ilveksen eniten pisteit\xc3\xa4 tehnyt pelaaja. M\xc3\xa4nnikk\xc3\xb6 teki 55 ottelussa 45 pistett\xc3\xa4. M\xc3\xa4nnikk\xc3\xb6 teki kahden vuoden sopimuksen HPK:n kanssa kev\xc3\xa4\xc3\xa4ll\xc3\xa4 2009. H\xc3\xa4n voitti kev\xc3\xa4\xc3\xa4ll\xc3\xa4 2010 SM-hopeaa. M\xc3\xa4nnikk\xc3\xb6 pelasi lopulta HPK:ssa kaksi kautta, ja kev\xc3\xa4\xc3\xa4ll\xc3\xa4 2011 h\xc3\xa4n teki kaksivuotisen sopimuksen kasvattajaseuransa Tapparan kanssa. M\xc3\xa4nnikk\xc3\xb6 pelasi kaudella 2012\xe2\x80\x9313 vain kolme ottelua Tapparan riveiss\xc3\xa4, kunnes h\xc3\xa4n siirtyi loppukauden mittaisella sopimuksella Pelicansiin t\xc3\xa4ydent\xc3\xa4m\xc3\xa4\xc3\xa4n lahtelaisjoukkueen hy\xc3\xb6kk\xc3\xa4yst\xc3\xa4. Kev\xc3\xa4\xc3\xa4ll\xc3\xa4 Pelicans tiedotti tehneens\xc3\xa4 M\xc3\xa4nnik\xc3\xb6n kanssa yhden vuoden jatkon. Kesken kauden M\xc3\xa4nnikk\xc3\xb6 siirtyi Tampereelle Ilvekseen._NEWLINE_M\xc3\xa4nnikk\xc3\xb6 aloitti kauden 2014-2015 Mestiksess\xc3\xa4 Lemp\xc3\xa4\xc3\xa4l\xc3\xa4n Kisassa. H\xc3\xa4n l\xc3\xa4hti Lekist\xc3\xa4 joulukuun alussa joukkueen tehokkaimpana pelaajana loukkaantumisista k\xc3\xa4rsineeseen It\xc3\xa4valtalaiseen Graz 99ersiin. M\xc3\xa4nnikk\xc3\xb6 pelasi It\xc3\xa4vallassa vain kuukauden ajan, jonka j\xc3\xa4lkeen palasi Suomeen Mestis-joukkue Mikkelin Jukureihin yhdess\xc3\xa4 Sportista tulleen Mika Kujanp\xc3\xa4\xc3\xa4n kanssa.\n_START_SECTION_\nMaajoukkueura\n_START_PARAGRAPH_\nM\xc3\xa4nnikk\xc3\xb6 pelasi kahdet juniorikisat. 18-vuotiaiden EM-kilpailuissa 1997 M\xc3\xa4nnikk\xc3\xb6 oli mukana voittamassa Suomelle kultaa. Vuonna 1999 M\xc3\xa4nnikk\xc3\xb6 edusti Suomea nuorten MM-kilpailuissa._NEWLINE_Ensiesiintymisen Suomen edustusjoukkueessa M\xc3\xa4nnikk\xc3\xb6 teki joulukuussa 2005. P\xc3\xa4\xc3\xa4valmentaja Erkka Westerlund valitsi M\xc3\xa4nnik\xc3\xb6n korvaamaan loukkaantuneita pelaajia Euro Hockey Tourin Ven\xc3\xa4j\xc3\xa4n-turnaukseen.\n_START_SECTION_\nPelitapa\n_START_PARAGRAPH_\nM\xc3\xa4nnik\xc3\xb6n vahvuuksiksi on luokiteltu kova ja tarkka laukaus, sek\xc3\xa4 sulava liikkuminen. M\xc3\xa4nnikk\xc3\xb6 kontrolloi kiekkoa hienosti ja my\xc3\xb6s vaikeista saa yleens\xc3\xa4 aikaiseksi haluamansa ratkaisun. Pienen kokonsa vuoksi M\xc3\xa4nnikk\xc3\xb6 ei ole parhaimmillaan kaksinkamppailuissa, mutta ei silti pelk\xc3\xa4\xc3\xa4 kontakteja. M\xc3\xa4nnik\xc3\xb6n heikkouksiksi on luokiteltu mm. ep\xc3\xa4tasainen suorittaminen, yleens\xc3\xa4 hyv\xc3\xa4 vire ei pysy yll\xc3\xa4 koko kautta. Mutta useimmiten M\xc3\xa4nnikk\xc3\xb6 parantaa peli\xc3\xa4 loppua kohden eli tikiss\xc3\xa4 mahdollisissa playoffeissa.'